18.01.2008 23:57  Neeme Raud, New York   Bushi sõnul peavad valitsus ning kongress nüüd astuma kiireid samme, et majandus taas tõusukursile juhtida, pannes selleks kiiresti kokku USA majanduse stimuleerimise paketi, vahendas "Aktuaalne kaamera".    "Et pakett oleks tõhus, peab see sisaldama maksusoodustusi Ameerika firmadele, ka väike-ettevõtetele, et nad saaksid teha uusi investeeringuid," rääkis Bush. "Et pakk oleks tõhus, tuleb selles teha maksusoodustusi ka ameeriklastele, et nad saaksid raha kulutada oma  äranägemise järgi."    Bushi plaani keskmes on seega nii tarbija kui ärikulutuste innustamine, mis on USA majanduse jaoks ülioluline - tarbijakulutused moodustavad kaks kolmandikku Ameerika majandusest ja kui ameeriklased muutuvad kokkuhoidlikumateks, nagu viimastel kuudel, on see majanduse jaoks ohuks.    Bushi plaani üksikasju ei ole veel avaldatud, kuid kuuldavasti soovib president, et Kongress kiidaks heaks ameeriklastele osa riigikassase tasutud maksude tagasi andmise. Üksikisikud  võivad saada lähikuudel Washingtonist tšeki 800 dollarile, pered 1600 dollarile.    Valitsus loodab, et see imbub majandusse kiiresti tagasi. USA keskpanga juht Ben Bernanke lubas eile majandusele uusi elustavaid süste lühiajaliste intresside edasise kärpimisega, et raha laenamine muutuiks odavamaks ning äriilm jätkaks laienemist.